Document ID: /fineweb-2-swissfilter-quality_10-filterrobots/filtered/01835.jsonl.gz/19

O‘ZBEKISTON HAQIDA YANGI HUJJATLI FILM SURATGA OLINMOQDA
Konsullik va viza masalalari bo’yicha O’zbekiston Respublikasining Berlindagi Elchixonasiga murojaat qilishingizni so’raymiz:
Perleberger Str. 62, 10559 Berlin
Tel.: +49 30 394 098 30/80
Fax: +49 30 394 098 62
<email-pii>
O’zbekiston TIV ishonch telefoni:
+998 71 233 28 28
Rossiyaning «Kultura» telekanali, O‘zbekiston elektron ommaviy axborot vositalari milliy assotsiatsiyasi va «Karavan-TV» hamkorligida "O‘zbekiston: kashf etilgan yangiliklar" nomli bir soatlik hujjatli filmni suratga olish ishlari boshlandi.
Loyiha tashkilotchilarining ma’lum qilishicha, mazkur filmda O‘zbekiston azaliy urf-odat va an’analar bilan hamohang ravishda jadal rivojlanib borayotgani haqida hikoya qilinadi. Bugun o‘tmish va zamonaviylikni o‘zida mujassam etgan uyg‘unlikni har qadamda kuzatish mumkin. Xususan, Toshkentda muqaddas islom dinining asl qadriyatlarini yanada to‘la anglashga xizmat qiladigan Islom madaniyat markazi tashkil etilmoqda. Samarqandda islom olami olim va mutafakkirlarining merosini o‘rganadigan Xalqaro ilmiy-tadqiqot markazi ochiladi. Buxorodagi 1536-yilda barpo etilgan qadimiy "Mir-Arab" madrasasida ilmu toliblar uchun zamonaviy talablarga javob beradigan sharoitlar yaratilmoqda.
"O‘zbekiston hamisha bag‘rikeng mamlakat bo‘lgan, bu yerda turli din va madaniyat vakillari tinch-totuv, ahil-inoq yashagan. Samarqanddagi Xo‘ja Doniyor maqbarasi, Toshkentdagi katoliklar cherkovi va pravoslavlarning Uspenskiy sobori bunga yorqin misol bo‘la oladi. Ushbu diniy qadamjolar bizning suratga olish rejamizga kiritilgan. Biroq hujjatli filmning asosiy g‘oyasi O‘zbekistonning boy madaniy-tarixiy merosi haqida so‘zlaydigan qadimiy yodgorliklarga bitilgan noyob yozuvlar, shuningdek, mamlakat olimlarining asrlar davomida saqlanib kelayotgan qadimgi bitiklar ma’nosini talqin qilish borasidagi mashaqqatli mehnati haqida hikoya qilishdir", deydi film rejissyori Valeriy Belov.
Film prodyuseri Firdavs Abduxoliqovning ta’kidlashicha, bu O‘zbekiston elektron ommaviy axborot vositalari milliy assotsiatsiyasining Rossiya telekompaniyalari bilan navbatdagi qo‘shma loyihasidir. "Taniqli "Masterskaya" kinokompaniyasi bilan hamkorlikda "O‘zbekiston – qumliklar gavhari", "Vaqt qumliklar aro" hujjatli filmlarini yaratish bo‘yicha qo‘shma loyihalarni amalga oshirganmiz. "Kultura" telekanali bilan hamkorlikdagi yangi film Vatanimizning mustaqillik kuniga munosib sovg‘a bo‘lishiga ishonamiz", deydi u.
"O‘zbekiston: kashf etilgan yangiliklar" hujjatli filmi Toshkent, Samarqand, Buxoro, Xiva, Termiz va boshqa shaharlarda suratga olinadi. Shuningdek, filmda noyob kino va fotohujjatlar, arxiv kadrlari, shaxsiy arxiv materiallari va muzey artefaktlaridan foydalaniladi. Filmda mashhur me’morlar, olimlar, tarixchi va xattotlar, O‘zbekistonning turli hududlarida istiqomat qiladigan oddiy odamlar bilan suhbatlar uyushtiriladi.